Ida Jackson

**Ida Sofie Søland Jackson** (født 1987) er forfatter, investor og gründer. Hun driver det digitale skrivekurset *Heksesirkel* (også kalt *Kreativ skriving).* 

## Virke

Jackson er også norsk blogger, rådgiver og tidligere styremedlem ved Litteraturhuset i Oslo. Hun skrev Norges tredje mest besøkte blogg «Revolusjonært Roteloft» under nettnavnet «Virrvarr» i perioden 2007–2010. Jackson har vært fast spaltist i *[[Dagbladet]]*. Fra 2011 til 2014 var hun ansatt i Store norske leksikon AS som informasjonssjef. Jackson ble i 2009 valgt til nestleder i organisasjonen «Stopp Datalagringsdirektivet». Fra 2005 til 2006 var hun leder for Rød Ungdoms lokallag i Moss. Hun var en av feministene bak et opprop for en inkluderende feminisme.

## Forfatterskap
Høsten 2008 ga Jackson ut boken *Jenter som Kommer* på Spartacus Forlag i samarbeid med Maren Kristiane Solli. Boken er av forlaget omtalt som «den første norske boken som tar for seg jenters seksualitet på deres egne premisser». Boken ble avsluttet med et «pulepolitisk manifest», der forfatterne hevdet at med mindre «jenter puler, får masse orgasmer, har det deilig og vet hva de vil gjøre i senga er ikke kvinner frigjort».

Høsten 2010 gav Jackson ut bok nummer to, *Sosiale Medier. Hvordan ta over verden uten å gå ut av huset*. Boka handler om sosiale medier, som blogger, Facebook og Twitter, men fokuserer mest på blogger. Jackson gir råd til hvordan en kan bruke disse verktøyene og råd om hva som er bra nettetikette. Jackson har skrevet fem lettlestbøker i serien om Lena, illustrert av Hilde Hodnefjeld, utgitt i perioden 2012**–**2018, og en rekke bøker om Brillebjørn.

Høsten 2014 utgav hun boka *Morfar, Hitler og jeg*, som handler om bestefaren hennes, frontkjemperen og SS-mannen, Per Pedersen Tjøstland. Den ble nominert til Brageprisen. I 2016 ble også ungdomsboka hennes *Danielle* nominert til Brageprisen.

Boka *Fødselsdag - mitt første år som mor*, ble utgitt i 2021 og fikk gode anmeldelser.

## Blogging
Jackson har skrevet *Revolusjonært Roteloft* fra november 2006 til januar 2011. Jackson har blant annet skrevet utførlig og personlig om psykisk sykdom og overgrep. *Revolusjonært Roteloft* har vunnet flere priser. I 2007 vant hun tredjeplassen i den årlige bloggekonkurransen «Tordenbloggen». Året etter ble hun tildedelt førsteplassen i konkurransen. Hun har også vunnet førsteplass i «Den gyldne Q 2008- årets beste blogg» og «Gullklumpen 2008», samt Dagbladets «årets utfordrer 2008». I januar 2011 startet hun opp en ny blogg, denne gangen under eget navn. Denne ble sjeldnere oppdatert, og lå brakk i perioden 2013**–**2014.

## Privatliv
Ida Jackson er gift med forfatter og professor Jan Grue. De har ett barn.

## Utgivelser
* Ida Jackson og Maren Kristiane Solli (2008): *Jenter som kommer*, Spartacus, Oslo. ISBN 978-82-430-0440-5
* Ida Jackson (2010): *Sosiale medier – hvordan ta over verden uten å gå ut av huset*, Aschehoug, Oslo. ISBN 978-82-031-9634-8
* Ida Jackson (2012): *Lena lager parfyme, *lettlestbok, illustrert av Hilde Hodnefjeld, Aschehoug, Oslo. ISBN 978-82-032-5519-9
* Ida Jackson (2013): *Lena farger håret, *lettlestbok, illustrert av Hilde Hodnefjeld, Aschehoug, Oslo. ISBN 978-82-032-5601-1
* Ida Jackson (2014): *Lena blir prinsesse, *lettlestbok, illustrert av Hilde Hodnefjeld, Aschehoug, Oslo. ISBN 978-82-032-5822-0
* Ida Jackson (2014): *Morfar, Hitler og jeg*, Aschehoug, Oslo. ISBN 978-82-032-9274-3
* Ida Jackson (2015): *Danielle,* ungdomsroman, Aschehoug, Oslo. ISBN 978-82-032-5991-3
* Ida Jackson (2017): Den store Brillebjørn-boka - de fire første bøkene i én, Gyldendal Norsk Forlag AS, Oslo
* Ida Jackson (2017): *Lena blir storesøster*, lettlestbok, illustrert av Hilde Hodnefjeld. Aschehoug, Oslo. ISBN 9788203262449
* Ida Jackson (2018): *Lena og Anne-Marthe*, lettlestbok, illustrert av Hilde Hodnefjeld. Aschehoug, Oslo. ISBN 9788203263835
*Ida Jackson og Helena Brodtkorb (2020): *Svartebok for deg som vil opp og frem*, sakprosa, Kagge Forlag, Oslo. ISBN 9788248926030
*Ida Jackson (2021): *Fødselsdag – mitt første år som mor, eller En reise i underverdenen - en memoar*, Gyldendal, Oslo. 
*Ida Jackson (2024): *Tarot.* Gyldendal, Oslo. ISBN 9788205604513
*Ida Jackson (2025): *Astrologi*. Gyldendal, Oslo. ISBN 9788205615458 

## Referanser




## Eksterne lenker
* «Revolusjonært Roteloft», Jacksons tidligere blogg 
* Jacksons nye blogg
* Jacksons digitale skrivekurs